Black Jack on üks tuntumaid kasiinomänge läbi aegade. Kuigi seal saab pikas perspektiivis võita ka reeglitepäraselt, ei malda mitte  igaüks tõenäosustee aastatepikkusi keerdkäike kaasa teha. Omapärast viisi kõigi silme all 100% kasumit näidata on juurutanud üks seltskond järgmisel moel. Sõbrad istusid BJ laua taha ja alustasid miinimumpanustega mängu. Meelega tehti igasugu vastu tõenäosust otsuseid (igaüks siiski vaid % komakohtadega karistatav kuid kasiinotöötajaile hästi teada kui negatiivsed otsused, näiteks piltide jagamine jms.). Samal ajal üks sõber näpib näiliselt oma mobiili ja lõbustab seltskonda. Tegelikult sisestab ta sinna  30-40-ne järjestikuse kaardi numbrilised väärtused. Triki täielikuks õnnestumiseks sellest siiski ei piisa. Vaja on veel tuttavat jagajat, kes korjaks piinliku täpsusega laualt mängust välja minevad kaardid klassikalises järjekorras ning kinga lõppedes jätaks "kogemata" segamata selle viimase pool pakki, mis esimesena mängu tuli. Nüüd lõigatakse pakk ja "mobiilimees" jälgib ülitäpselt kui palju kaarte tuleb mängu enne "õiget" kohta. Kui koht on väga lähedal või just alanud, ütleb ta hooletult sõpradele: "No  las ma teen ka paar ringi" ja panustab kõikidesse boksidesse maksimumid. Kuna lauale tuleb algul 15 kaarti ja osa neist on juba telefonis kirjas, on mängijale teada ka järgmised paar,-kolmkümmend kaarti ning eelpoolkirjeldatud hullu mängustiiliga jätkates võetakse kaarte täpselt niipalju, et jagaja õigel hetkel üle läheb. Teine ring veel ja "õnn" jätkub siingi. Kuna mängitakse nii hullu stiiliga ei oska kasiinopersonal algul kahtlustada midagi. Seepeale tiksutakse veel king lõpuni ja nägemist. Samas  mängukohas võib seda trikki kasutada vast kord-kaks aastas. Minule teada rühmitus kasutas seda mänguvõtet aastaid tagasi kogu endise nõukogudemaa avarustes siberini välja.